Þingræður haldnar á Alþingi Íslendinga

Dómsmrh. (Jóhann Hafstein) Hæstv. forseti. Þetta frv. er undirbúið af skólanefnd Hjúkrunarkvennaskóla Íslands í samráði við landlækni. Þetta er breyting á eldri lögum um Hjúkrunarkvennaskóla Íslands frá 1944. Það má segja, að það séu ekki miklar efnisbreytingar í þessari löggjöf. Hún er færð í eðlilegra form og endurbætt í samræmi við reynslu þá, sem fengizt hefur af starfrækslu Hjúkrunarkvennaskólans. Það er m.a. heiti þessa frv. og skólans samkv. því, að hann heiti Hjúkrunarskóli Íslands, en ekki Hjúkrunarkvennaskóli. Þetta leiðir af því, að karlmenn hafa sótt til karlréttinda hér á landi á þessu sviði og tekið til við hjúkrun, sem áður var eingöngu í höndum kvenna, og skólinn hefur verið kallaður Hjúkrunarskóli Íslands undanfarin ár, eftir að karlmenn tóku að stunda hjúkrun líka, eins og fram kemur í grg. fyrir frv. Það er gert ráð fyrir að reka þennan skóla sem heimavistarskóla, sem eðlilegt er, og var haft í huga, þegar byggt var nálægt Landsspítalanum. Skólabygggingin er staðsett, eins og kunnugt er, á landsspítalalóðinni, og fylgir því auk þess margvíslegt hagræði, að hjúkrunarnemarnir séu í sem mestum námunda við a.m.k. þetta stærsta sjúkrahús landsins. Þá er í 2. gr. gert ráð fyrir, að skólinn heyri undir menntmrn. Það er í samræmi við þróun undanfarinna ára, að sérskólarnir skuli koma inn í skólakerfið í heild, en ekki lúta hinum einstöku ráðh., þó að það sé að vísu svo enn, að landbúnaðarskólarnir heyri undir landbrh. Það segir að vísu svo í aths. við 2. gr., að það virðist eðlilegt, að málum skólans sé bezt skipað undir stjórn menntmrh., og það sé betri aðstaða fyrir hendi til þess að búa svo að skólanum, að hann geti orðið við sívaxandi kröfum tímans sem menntastofnun. Ég fyrir mitt leyti hefði álitið, að það væri vel hægt að búa sæmilega að honum í heilbrmrn., en hef ekki viljað fara í neinn meting við menntmrn. um þetta. Eins og ég sagði áðan, er það í samræmi við það, sem lögfest hefur verið á undanförnum árum, og telst nú að öllu leyti hagkvæmara, og stjórnendur skólans hafa óskað eftir, að svo mætti vera. Ég vil aðeins vona, að þetta frv. verði til styrktar þessari stofnun, sem er hin merkasta og ástæða til að búa að henni á sem beztan hátt. Ég vil svo leyfa mér að svo mæltu að leggja til, að málinu verði að lokinni þessari umr, vísað til 2. umr. og hv. heilbr.- og félmn.

Dómsmrh. (Jóhann Hafstein) Hæstv. forseti. Frv. þetta er flutt að beiðni Iðnaðarbankans eða stjórnar bankans, bankaráðs, bankastjóra, en eins og fram kemur í grg., þá kom það fram á aðalfundi bankans, þeim síðasta, að æskilegt væri að auka hlutafé bankans, og var gerð ályktun um að gera ráðstafanir til þess, að svo mætti verða, nú fyrir næsta fund, en óskin um möguleika til þess að auka hlutaféð er fram borin vegna þeirra verðbreytinga, sem orðið hafa, frá því að bankinn er stofnaður, og verðfalls krónunnar, ef miðað er við erlenda mynt, en í lögunum um Iðnaðarbankann var hlutaféð að hámarki 61/2 millj. kr. Nú vilja þeir, sem standa að bankanum og hafa þar af leiðandi mestan áhuga á að efla hag hans, fá heimild til þess að safna eða bæta við hlutaféð, og þá eiga að sjálfsögðu hluthafarnir fyrst og fremst forkaupsrétt í hlutfalli við hlutabréfaeign í bankanum. En ríkissjóður mun eiga þarna 3 millj. kr., og kemur þá til álita á síðara stigi málsins, hvort ríkissjóður óskar að auka sitt hlutafé í hlutfalli við aðra hlutafjáraukningu. Hins vegar er það svo, að ríkisstj. hefur aldrei beitt til hins ýtrasta aðstöðu sinni við atkvgr. á hluthafafundum í samræmi við hlutaféð, og ég hygg, að það sé rétt, að almennt hafi verið litið svo á hér, þegar lögin voru sett, að þátttaka ríkissjóðs væri fyrst og fremst miðuð við það að koma þessari bankastofnun af stað og á fót. Það eru engin tilsvarandi ákvæði eða takmörkun í löggjöfinni um Verzlunarbanka, sem afgreidd var hér nýlega á Alþ., og Það virðist eðlilegt að heimila þessa breyt. á löggjöfinni. eins og lagt er til, og eina efnisbreytingin er sú, að það verður engin takmörkun lengur á upphæðinni, en hluthafafundirnir hverju sinni mundu ákveða, hvað hlutaféð mætti auka mikið, og forkaupsrétt hafa þeir, sem eru hluthafar fyrir, en síðar má bjóða hlutaféð út, ef þeir óska ekki að neyta síns forkaupsréttar. Ég vil að svo mæltu leggja til, að málinu verði vísað að lokinni þessari umr. til 2. umr. og til iðnn.

forseti (RH): Þessi fundur mun vera hinn seinasti, sem þessi hv. deild heldur á þessu ári. Af því tilefni vil ég leyfa mér að óska hv. þdm., hæstv. ríkisstj. og þeirra fjölskyldum gleðilegra jóla og alls velfarnaðar á hinu nýja ári. Hins sama leyfi ég mér að óska öllu starfsfólki Alþingis. Sérstaklega vil ég óska þeim þdm., sem nú hverfa til sinna heimkynna um langan veg, fararheilla og góðrar heimkomu. Ég þakka af heilum hug hv. þdm. öllum ánægjulegt samstarf á liðnu ári. Sömuleiðis þakka ég skrifstofustjóra og starfsliði Alþingis liðsinni og gott samstarf. Ég vil láta í ljós þá ósk, að við megum öll hittast hér heil að loknu þinghléi, sem væntanlega verður ekki síðar en hinn 1. febr. á næsta ári.

Lúðvík Jósefsson Hæstv. forseti. Ég vil fyrir hönd þdm. þakka hæstv. forseta fyrir góðar óskir og hlý orð í garð okkar þdm. Ég vil jafnframt þakka hæstv. forseta fyrir gott samstarf við okkur þdm. og góða og réttláta fundarstjórn. Ég vil jafnframt óska forseta og fjölskyldu forseta gleðilegra jóla og farsæls komandi árs og bið hv. þdm. að taka undir óskir mínar til hæstv. forseta með því að rísa úr sætum. - Þm. risu úr sætum.

Forseti (RH): Ég leyfi mér að þakka hv. 4. þm. Austf. hlýleg orð og árnaðaróskir í minn garð og minnar fjölskyldu og hv. þdm. fyrir þeirra undirtektir. Til fundar að loknu þinghléi verður boðað með dagskrá. Þessum fundi er slitið.